अठाइस मात्रा वाली ‘हरिगीतिक’ छ्न्द में कवि ने पूरा ‘सीता-शील’ रच दिया है. यह कवि की दृढ़ ईच्छा-शक्ति, अद्भुत संकल्प-शक्ति और सागर की तरह विस्तृत साधना-भाव को स्पष्ट करता है. उस पर कवि की विनम्रता – उच्च कोटि की विनम्रता उस पीढ़ी का स्मरण कराती है जिसके कारण हरि-भक्ति और देश-भक्ति का अमृत जन-गण-मन को मिला. कवि ने स्वयं स्वीकार किया है कि उन्होंने इस पुस्तक के किसी भी स्थान पर ‘कठिन’, ‘कुवाक्य’ और ‘अश्लील’ शब्दावली का प्रयोग नहीं किया है. सरल, सभ्य और श्लील शब्दों के प्रति सहज आग्रह के कारण ‘सीता-शील’ एक सफल रचना बन सकी है, एक उदात्त काव्य बन सका है, एक निर्मल शब्द-नैवेद्य बन सका है. एक भक्त हृदय सर्वत्र कवि हृदय को नियंत्रित करता चलता है. इस कवि में महाकवि का धैर्य है. इस कवि ने पद्यमय किंतु औपन्यासिक सजगता का परिचय दिया है. एक लम्बी रचना-यात्रा पर कवि चल निकला है, किन्तु वर्णन-क्षमता में कोई बोरियत, भारीपन, बासीपन या ‘वर्णन के लिए वर्णन’ का दुर्गुण नही है.